Dirk Urpani, kelliemi ta' Alternattiva Demokratika (AD) dwar iż-Żgħażagħ u l-Isports jgħid li AD tapprezza li fl-aħħar tfaċċa pjan biex iż-żona mitluqa magħrufa bħala White Rocks tintuża għal attivita sportiva. Dirk Urpani esprima t-tama illi dan il-proġett jista' jgħin l-iżvilupp sportiv fil-Maltin. Dan iżda jseħħ biss kemm-il darba l-proġett ikun implimentat sewwa. Carmel Cacopardo kelliemi ta' AD ghall-Iżvilupp Sostenibbli kompla li l-ħeġġa li qed tintwera tkun ġustifikata biss jekk l-iżvilupp propost ikun wieħed sostenibbli u konsistenti mad-diskors programmatiku tal-Gvern fil-ftuħ tal-Parlament fl-2008 fejn gie dikjarat solennement li l-Gvern Gonzi ser ikun illuminat mill-prinċipji ta' żvilupp sostenibbli. Huwa l-mument li l-Gvern juri jekk tgħallimx mill-iżbalji ambjentali li għamel anke' fil-passat riċenti, u dan kif osserva tant tajjeb reċentement f'ġurnal lokali s-Segretarju Parlamentari responsabbli mit-Turiżmu u l-Ambjent. AD, żied jgħid Cacopardo tassumi li billi l-ambjent illum huwa pilastru ewlieni tal-politika dikjarata tal-Gvern dan diġa ħa in konsiderazzjoni il-fatt li l-area tal-White Rocks tmiss ma' Żona Speċjali ta' Konservazzjoni (Special Area of Conservation) li allura minna nnifisha tillimita x'tip ta' żvilupp u attivita' tista' issir fl-inħawi. Dan huwa wieħed mill-obbligi li Malta daħlet għalihom bis-sħubija fl-Unjoni Ewropea meta kien il-Gvern innifsu li identifika ż-żona biex tagħmel parti min-Natura 2000 tal-Unjoni Ewropea. L-obbligi kollha dwar dan joħorġu mid-Direttiva tal-Habitats. Għaldaqstant temm jghid Michael Briguglio, Chairperson ta' AD, AD tapprezza jekk l-Prim Ministru jserraħ ras kulhadd u jekk issa li jidher li hemm pjani dettaljati dwar il-progett jinforma lill-pubbliku kif dawn l-obbligi ser ikunu onorati. AD tkun tista' tikkummenta fid-dettall dwar il-proġett meta l-pjanijiet kollha dettaljati jkunu pubbliċi.